CELEX: 32021D1345
Language: hu
Date: 2021-06-28 00:00:00
Title: A Tanács (EU) 2021/1345 határozata (2021. június 28.) ökológiai termékek kereskedelméről szóló megállapodások megkötése céljából Argentínával, Ausztráliával, Costa Ricával, Dél-Koreával, az Egyesült Államokkal, Indiával, Izraellel, Japánnal, Kanadával, Tunéziával és Új-Zélanddal folytatandó tárgyalások megkezdésére való felhatalmazásról

2021.8.31.   
               
               
                  HU
               
               
                  Az Európai Unió Hivatalos Lapja
               
               
                  L 306/2
               
            
         A TANÁCS (EU) 2021/1345 HATÁROZATA
         (2021. június 28.)
         ökológiai termékek kereskedelméről szóló megállapodások megkötése céljából Argentínával, Ausztráliával, Costa Ricával, Dél-Koreával, az Egyesült Államokkal, Indiával, Izraellel, Japánnal, Kanadával, Tunéziával és Új-Zélanddal folytatandó tárgyalások megkezdésére való felhatalmazásról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben a 218. cikkének (3) és (4) bekezdésével,
         tekintettel az Európai Bizottság ajánlására,
         mivel:
         
                     (1)
                  
                  
                     Az (EU) 2018/848 európai parlamenti és tanácsi rendelet (1) megállapítja az uniós piacra jutás megadásának lehetőségét azon harmadik országokból érkező ökológiai termékek számára, amelyeket egy kereskedelmi megállapodás keretében olyan országként ismertek el, mint amelynek termelési rendszere – a megfelelés tekintetében az Unió szabályaival azonos szintű garanciát nyújtó szabályok alkalmazása révén – az Unióéval azonos céloknak és elveknek felel meg.
                  
               
                     (2)
                  
                  
                     Az (EU) 2018/848 rendeletnek megfelelően harmadik országoknak a 834/2007/EK tanácsi rendelet (2) alapján az egyenértékűség céljából megadott elismerés 2026. december 31-én lejár. Ezért szükséges tárgyalásokat kezdeni az ökológiai termékek kereskedelméről szóló megállapodások egyes érintett harmadik országokkal való megkötése céljából.
                  
               
                     (3)
                  
                  
                     A 834/2007/EK rendelettel összhangban a Bizottság megállapította az elismert harmadik országok jegyzékét az 1235/2008/EK bizottsági rendelet (3) III. mellékletében.
                  
               
                     (4)
                  
                  
                     Az ökológiai termékeknek az Unió és Svájc közötti kereskedelmét az Európai Közösség és a Svájci Államszövetség közötti, a mezőgazdasági termékek kereskedelméről szóló megállapodás (4) (a továbbiakban: a Svájccal kötött megállapodás) szabályozza. Svájc átláthatósági okokból felsorolásra került az 1235/2008/EK rendelet III. mellékletében. A Svájccal kötött megállapodás rendelkezik a megállapodás naprakésszé tételét szolgáló mechanizmusról az egyik fél törvényi, rendeleti vagy közigazgatási rendelkezéseinek módosítása esetén. Ezért Svájccal nem szükséges tárgyalásokat kezdeni.
                  
               
                     (5)
                  
                  
                     Chilét az Európai Unió és a Chilei Köztársaság közötti, az ökológiai termékek kereskedelméről szóló megállapodás (5) (a továbbiakban: a Chilével kötött megállapodás) egyenértékű harmadik országként ismeri el. Chile egyértelműségi okokból felsorolásra került az 1235/2008/EK bizottsági rendelet III. mellékletében. A Chilével kötött megállapodás rendelkezik az elismerés kiigazításának lehetőségéről az egyik fél jogszabályainak vagy egyéb szabályainak módosítása esetén. Ezért Chilével nem szükséges tárgyalásokat kezdeni.
                  
               
                     (6)
                  
                  
                     Az egyrészről az Európai Unió és az Európai Atomenergia-közösség, és másrészről Nagy-Britannia és Észak-Írország Egyesült Királysága közötti kereskedelmi és együttműködési megállapodás (6) megállapította a megállapodás mindkét részes felének az ökológiai termékekről szóló jelenlegi jogszabályai és egyéb rendelkezései egyenértékűségének kölcsönös elismerését, valamint az ellenőrzési rendszereik elismerését. Az említett megállapodás ökológiai termékekről szóló 14. melléklete úgy rendelkezik, hogy mivel az (EU) 2018/848 rendeletet 2022. január 1-jétől kell alkalmazni, az egyenértékűség elismerését az egyes Feleknek 2023. december 31-ig újra kell értékelniük. Ezért az Egyesült Királysággal nem szükséges tárgyalásokat kezdeni.
                  
               
                     (7)
                  
                  
                     Ezért tárgyalásokat kell kezdeni Argentínával, Ausztráliával, Costa Ricával, Dél-Koreával, az Egyesült Államokkal, Indiával, Izraellel, Japánnal, Kanadával, Tunéziával és Új-Zélanddal ökológiai termékek kereskedelméről szóló megállapodások megkötése céljából.
                  
               
                     (8)
                  
                  
                     Annak lehetővé tétele érdekében, hogy az Unió kölcsönös kapcsolatokat ápoljon harmadik országokkal az ökológiai termékek kereskedelmét illetően, helyénvaló tárgyalási irányelveket meghatározni olyan megállapodásokra vonatkozóan, amelyek lehetővé teszik az Unió és az érintett harmadik ország számára, hogy elismerjék ökológiai termelési előírásaik és ellenőrzési rendszereik egyenértékűségét,
                  
               ELFOGADTA EZT A HATÁROZATOT:
         
            1. cikk
            
               (1)   A Tanács felhatalmazza a Bizottságot, hogy tárgyalásokat kezdjen Argentínával, Ausztráliával, Costa Ricával, Dél-Koreával, az Egyesült Államokkal, Indiával, Izraellel, Japánnal, Kanadával, Tunéziával és Új-Zélanddal ökológiai termékek kereskedelméről szóló megállapodások megkötése céljából.
            
            
               (2)   A tárgyalásokat a Tanácsnak az e határozat függelékében meghatározott tárgyalási irányelvei alapján kell lefolytatni.
            
         
         
            2. cikk
            A tárgyalásokat a Mezőgazdasági Különbizottsággal konzultálva kell lefolytatni.
         
         
            3. cikk
            Ennek a határozatnak a Bizottság a címzettje.
         
         
            Kelt Luxembourgban, 2021. június 28-án.
            
               
                  a Tanács részéről
               
               
                  az elnök
               
               M. do C. ANTUNES
            
         
         
            (1)  Az Európai Parlament és a Tanács (EU) 2018/848 rendelete (2018. május 30.) az ökológiai termelésről és az ökológiai termékek jelöléséről, valamint a 834/2007/EK tanácsi rendelet hatályon kívül helyezéséről (HL L 150., 2018.6.14., 1. o.).
         
            (2)  A Tanács 834/2007/EK rendelete (2007. június 28.) az ökológiai termelésről és az ökológiai termékek címkézéséről és a 2092/91/EGK rendelet hatályon kívül helyezéséről (HL L 189., 2007.7.20., 1. o.).
         
            (3)  A Bizottság 1235/2008/EK rendelete (2008. december 8.) a 834/2007/EK tanácsi rendeletben az ökológiai termékek harmadik országból származó behozatalára előírt szabályozás végrehajtására vonatkozó részletes szabályok meghatározásáról (HL L 334., 2008.12.12., 25. o.).
         
            (4)  HL L 114., 2002.4.30., 132. o.
         
         
            (5)  HL L 331., 2017.12.14., 4. o.
         
         
            (6)  HL L 149., 2021.4.30., 10. o.